దీర్ఘకాలిక సిరల లోపం

దీర్ఘకాలిక సిరల లోపం (Chronic Venous Insufficiency - CVI) అంటే  కాళ్ళలోని సిరల నుండి రక్తం సరిగ్గా గుండెకు అక్కడి నుండి ఊపిరితిత్తులకు తిరిగి ప్రవహించలేకపోవడం వల్ల సంభవించే ఒక అనారోగ్య పరిస్థితి. దీనివల్ల బొగ్గుపులుసు వాయువు (కార్బన్ డై ఆక్సయిడ్) తో కూడిన చెడు రక్తం కాళ్ళలోనే నిలిచిపోయి, వివిధ రకాల అనారోగ్య లక్షణాలు కనిపిస్తాయి,  సమస్యలకు దారితీస్తుంది.

 లక్షణాలు 
కొంచెంగా కాలు వాపు అంటే కాళ్ళ కింది భాగంలో వాపు రావడం CVI ముఖ్య లక్షణం. చర్మంపై చిన్న రక్త నాళాలు కనిపించడం,  చర్మం రంగు మారడం (ముదురు రంగులోకి) వంటివి ఉండవచ్చు. కాళ్ళలో నొప్పి, బరువుగా అనిపించడం, దురద లేదా తిమ్మిర్లు వంటి అసౌకర్యం కూడా ఉంటుంది. ఎక్కువ సేపు నిలుచోవడానికి ఇబ్బంది ,  కొద్ది దూరం నడవడం తోటే కాళ్లలో ఒత్తిడి , అలసట కలుగుతుంటుంది. కాళ్లలో నల్లటి మచ్చలు ఏర్పడి చికిత్స తీసుకోకపోతే చర్మం లోపలి వెళ్లి పుండ్లు పడతాయి.

 సమస్యలు 
ఈ లక్షణాలకు చికిత్స చేయకపోతే, అది కొన్ని తీవ్రమైన చర్మ సమస్యలకు దారితీయవచ్చు. అవి - 

 సిరల పూతలు (Venous Ulcers) అంటే చర్మంపై పుండ్లు ఏర్పడతాయి. నయం కావడానికి ఎక్కువ సమయం పడుతుంది.
 వెరికోస్ సిరలు (Varicose Veins) సమస్య వలన కాళ్ళలో సిరలు ఉబ్బినట్లుండి, మెలికలు తిరిగినట్లుండడము జరుగుతుంది
 తామర (Eczema) వలన చర్మం పొడిబారి,  దురదతో కూడిన దద్దుర్లు రావడం.
 చర్మం కింద ఉన్న కణజాలానికి సెల్యులైటిస్ (Cellulitis) వంటి బాక్టీరియా సంక్రమణ వ్యాధులు రావచ్చు.

 కారణాలు (Risk Factors) 
దీర్ఘకాలిక సిరల లోపం  ఏర్పడడానికి ప్రధానంగా ఈ క్రింది కారణాలు పేర్కొంటారు  

 జన్యుకారణాలు అనగా కుటుంబంలో ఎవరికైనా ఈ సమస్య ఉంటే, అది  వచ్చే అవకాశాలు ఎక్కువ.
 అధిక రక్తపోటు (High Blood Pressure) సిరలపై అదనపు ఒత్తిడిని కలిగించి, వాటిని దెబ్బతీస్తుంది.
 ఎక్కువసేపు కూర్చోవడం (Prolonged Sitting) వల్ల రక్త ప్రసరణ మందగించి, సిరల్లో రక్తం నిలిచిపోయే అవకాశం ఉంది.  అలాగే ఎక్కువసేపు నిలబడటం (Prolonged Standing) వల్ల కూడా కాళ్ళలోని సిరలపై ఒత్తిడి పెరిగి, అవి బలహీనపడతాయి.
 నడక, వ్యాయామం లేకపోవడం కూడా ముఖ్య కారణం 
 ధూమపానం రక్త నాళాలను దెబ్బతీస్తుంది, దీనివల్ల రక్త ప్రసరణ సరిగా జరగదు.
 గతంలో డీప్ వెయిన్ థ్రాంబోసిస్ కాలి లోపల సిరల్లో రక్తం గడ్డలు ఏర్పడడం  లక్షణాలుంటే ఈ సమస్య వచ్చే ప్రమాదం ఎక్కువగా ఉంటుంది .
 గర్భధారణ సమయంలో శరీరంలో జరిగే హార్మోన్ల మార్పులు  గర్భాశయం సిరలపై కలిగించే ఒత్తిడి వల్ల ఈ సమస్య రావచ్చు.
 కాలుకు గాయాలు అయినప్పుడు సిరలు దెబ్బతినే అవకాశం ఉంది.

ఈ సమస్యకి అంతర్లీన యంత్రాంగం ఏమంటే  - సాధారణంగా కాలి సిరల్లో కవాటాలు  పైకి వెళ్లిన రక్తం క్రిందికి జారకుండా చూస్తాయి. ఈ కవాటాలు దెబ్బ తినడం వలన  సిరల లోపల రక్తం వెనక్కి ప్రవహించడం జరుగుతుంది,  రక్తం ప్రవాహానికి  ఆటంకం పడటం వల్ల సిరల్లో ఒత్తిడి పెరుగుతుంది. ఈ అధిక ఒత్తిడి సిరల గోడలను బలహీనపరిచి, వాటిని ఉబ్బడానికి దారితీస్తుంది. కొందరిలో కవాటాలు వెడల్పు కావడము వలన సరిగ్గా మూసుకోక రక్త ప్రవాహం పైకి ఉండదు. ఇంకా కాలి సిరలు పుట్టుకతోనే  సరిగా ఏర్పడక పోవడం, లేకపోవడం వంటివి చిన్నప్పుడే సమస్యలను కలుగ చేస్తాయి.

 రోగనిర్ధారణ (Diagnosis) 
సాధారణంగా ఈ సమస్యను గుర్తించడానికి లక్షణాలు గమనిస్తారు,  శారీరక పరీక్షలు చేస్తారు. అల్ట్రాసౌండ్ పరీక్ష ద్వారా సిరల్లోని రక్తం ప్రవాహానికి  ఏమైనా అడ్డంకులు ఉన్నాయో లేదో తెలుసుకుంటారు. వీనస్ డాప్లర్ పరీక్షను వీనస్ డాఫ్లర్ అల్ట్రా సౌండ్ పరీక్ష అని కూడా అంటారు. శబ్ధ తరంగాల సాయంతో సిరల దృశ్యాల చిత్రాలను ఇస్తుంది.  ఎం.ఆర్.ఐ. వీనోగ్రామ్, వీనస్ ఆంజియోగ్రఫీ రక్త ప్రసరణ తీరు,  అడ్డంకులు వంటివి చూపిస్తాయి. రక్తం గడ్డ కట్టే లక్షణం, అసాధారణ లక్షణాలు కనుగొనడం కోసం రక్తపరీక్షలు నిర్వహిస్తారు.     

 చికిత్స 
సాధారణంగా దీర్ఘకాలిక సిరల లోపానికి  ప్రారంభంలో  చికిత్సగా  కూర్చునేటప్పుడు, నిద్రించేటప్పుడు కాలు ఎత్తుగా పెట్టడం, వ్యాయామం, నడక వంటివి, సమమైన బరువు ఉండేలా చూసుకోవడం ముఖ్యం.  కుదింపు చికిత్స (compression therapy), కంప్రెస్సర్ మేజోళ్ళు ధరించడం వంటివి సిఫారసు చేస్తారు. కొన్ని పరిస్థితులలో స్క్లెరోథెరపీ (Sclerotherapy)దెబ్బ తిన్న సిరా లోనికి ద్రావణాన్ని ఎక్కించే ప్రక్రియ .   లేదా సిరల తొలగింపు వంటి శస్త్రచికిత్సలు చేస్తారు. ఈ శస్త్ర చికిత్సల రకాలు - వీనస్ వాల్వులోప్లాస్టీ దెబ్బతిన్న కవాటాలను సరి చేయడం , ఆగ్జిలరీ వీన్ ట్రాన్స్ఫర్ చంకలోని  సిరను తెచ్చి అతికించడం , వీనస్ బై పాస్దెబ్బ తిన్న చోటుకు అటు. ఇటు కొత్త సిరను అతికించడం   వంటివి. సిరల లోపలి మార్గం  సన్నబడినప్పుడు సిరల్లో స్టెంట్ వేయడం జరుగుతోంది. 

 వ్యాధి ప్రాబల్యం 
దీర్ఘకాలిక సిరల లోపం సాధారణంగా  సంభవిస్తుంటుంది. అమెరికా సంయుక్త రాష్ట్రాలలో సుమారు 6.5 మిలియన్ల మంది ప్రజలు ఈ వ్యాధికి గురిఅయ్యారు. వృద్ధులు ఈ సమస్యతో ఎక్కువ బాధ పడుతుంటారు. పాశ్చాత్య దేశాలలో సాధారణంగా ఇది తక్కువ  కనపడుతుంటుంది. ఈ దీర్ఘకాలిక సిరల లోపాన్ని ప్రాచీన భారతదేశానికి చెందిన సుశ్రుతుడు,  తరువాత పురాతన గ్రీస్ కి చెందిన  హిప్పోక్రేట్స్ వివరించారు.

దీర్ఘకాలిక సిరల లోపం అనేది దీర్ఘకాలిక సమస్య అయినప్పటికీ, సరైన చికిత్స,  జీవనశైలి మార్పులతో ఈ వ్యాధి సమస్యలను తగ్గించవచ్చు.  సమస్యలు తీవ్రతరం కాకుండా వైద్యుడిని సంప్రదించడం మంచిది.

 సూచనలు 

 గమనిక 

వర్గం:Translated from MDWiki
వర్గం:రక్త ప్రసరణ వ్యవస్థ
వర్గం:రక్త సంబంధ వ్యాధులు
వర్గం:చర్మ వ్యాధులు
వర్గం:సిరలు